Príloha č. 7
	Analýza vplyvov na služby verejnej správy pre občana


	7.1 Identifikácia služby verejnej správy, ktorá je dotknutá návrhom 

	7.1.1 Predpokladá predložený návrh zmenu existujúcej služby verejnej správy alebo vytvorenie novej služby? 

	Zmena existujúcej služby (konkretizujte a popíšte) 

	Návrh vyhlášky mení existujúce služby poskytované Úradom pre normalizáciu, metrológiu a skúšobníctvo Slovenskej republiky (ÚNMS SR), najmä poskytovanie slovenských technických noriem (STN) a technických normalizačných informácií (TNI) v listinnej a elektronickej podobe, službu STN-online, poskytovanie Vestníka ÚNMS SR a podávanie žiadostí o udelenie súhlasu na citovanie časti slovenskej technickej normy alebo technickej normalizačnej informácie.

Pozitívna zmena spočíva najmä v zavedení zvýhodneného ročného prístupu ku všetkým STN a TNI prostredníctvom služby STN-online pre študentov vysokých škôl a pedagogických zamestnancov vysokých a stredných škôl vo výške 10 eur za jeden prístup, v zavedení bezplatného elektronického Vestníka a v elektronizácii podávania žiadostí o udelenie súhlasu na citovanie prostredníctvom automatizovaného systému.

Negatívna zmena spočíva v zvýšení vybraných úhrad za poskytovanie STN a TNI o 20 %, čo sa prejaví ako zvýšenie priamych finančných nákladov občana pri individuálnom obstaraní STN s TNI.

	Nová služba (konkretizujte a popíšte)

	Návrh nevytvára novú službu verejnej správy v samostatnom vecnom zmysle. Ide o úpravu podmienok a spôsobu poskytovania existujúcich služieb ÚNMS SR, vrátane rozšírenia zvýhodneného prístupu v rámci existujúcej služby 
STN-online.

	7.1.2 Špecifikácia služby verejnej správy, ktorá je dotknutá návrhom

	Názov služby 

	Poskytovanie slovenských technických noriem, technických normalizačných informácií a súvisiacich služieb vrátane služby STN-online; poskytovanie Vestníka ÚNMS SR; podávanie a vybavovanie žiadostí o udelenie súhlasu na citovanie časti STN alebo TNI.

	Platná právna úprava, na základe ktorej je služba poskytovaná (ak ide o zmenu existujúcej služby)

	Zákon č. 60/2018 Z. z. o technickej normalizácii v znení neskorších predpisov a vyhláška Úradu pre normalizáciu, metrológiu a skúšobníctvo Slovenskej republiky č. 76/2019 Z. z. o výške úhrady za poskytovanie technickej normy.

	Subjekt, ktorý je na základe platnej právnej úpravy oprávnený službu poskytovať 

	Úrad pre normalizáciu, metrológiu a skúšobníctvo Slovenskej republiky.

	7.1.3 O aký vplyv na službu verejnej správy ide? 

	Priamy vplyv (popíšte) 

	Ide o priamy vplyv na služby poskytované ÚNMS SR. Návrh priamo mení výšku vybraných úhrad, zavádza zvýhodnený ročný prístup pre študentov vysokých škôl a pedagogických zamestnancov vysokých a stredných škôl, ustanovuje bezplatné poskytovanie elektronického Vestníka a mení spôsob podávania žiadostí o udelenie súhlasu na citovanie časti STN alebo TNI prostredníctvom automatizovaného systému na webovom sídle úradu.

	Nepriamy vplyv (popíšte) 

	Nepriamym vplyvom je zlepšenie dostupnosti technických informácií a normalizačných dokumentov pre vybrané skupiny občanov, najmä pre študentov a pedagogických zamestnancov, ako aj zníženie administratívnej a časovej náročnosti pri elektronickom podávaní žiadostí o udelenie súhlasu na citovanie. Nepriamym negatívnym vplyvom je zvýšenie výdavkov občanov, ktorí si individuálne obstarávajú STN alebo TNI za úhradu.

	7.2 Vplyv služieb verejnej správy na občana

	7.2.1 Náklady 

	Zníženie priamych finančných nákladov 

	Zavádza sa zvýhodnená ročná úhrada 10 eur za jeden prístup ku všetkým STN a TNI prostredníctvom služby STN-online pre študentov vysokých škôl a pedagogických zamestnancov vysokých a stredných škôl. Oproti všeobecnému režimu ide o významné zvýhodnenie prístupu k normalizačnému fondu. Presný počet budúcich prístupov nie je možné vopred kvantifikovať, keďže služba bude poskytovaná na základe žiadosti.

Zároveň sa zavádza bezplatné poskytovanie Vestníka ÚNMS SR v elektronickej podobe vo formáte PDF. V porovnaní s doterajšou úhradou za Vestník v listinnej alebo elektronickej podobe ide o zníženie priameho finančného nákladu pri elektronickom prístupe na 0 eur.

	Zvýšenie priamych finančných nákladov

	Ak si občan ako fyzická osoba, ktorá nevykonáva podnikateľskú činnosť, bude chcieť zakúpiť slovenskú technickú normu alebo technickú normalizačnú informáciu formou individuálneho predaja, zaplatí za ňu po zvýšení vybraných úhrad o 20 % viac ako doteraz.

Príjem od fyzických osôb pri individuálnom predaji STN a TNI sa odhaduje na 5 % z celkového priemerného ročného príjmu 300 000 eur, teda 15 000 eur ročne. Odhadovaný negatívny vplyv zvýšenia úhrad o 20 % predstavuje 3 000 eur ročne. Pri odhadovanom počte 100 fyzických osôb ročne (5 % z 2 000 odberateľov) predstavuje priemerný nárast výdavku približne 30 eur na jednu fyzickú osobu ročne.

	Zníženie nepriamych finančných nákladov

	Elektronizácia podávania žiadostí o udelenie súhlasu na citovanie prostredníctvom automatizovaného systému môže znížiť nepriame náklady občana súvisiace s podaním žiadosti, najmä náklady na tlač, poštovné, osobné doručenie alebo opakovanú komunikáciu s úradom. Presná kvantifikácia týchto úspor nie je k dispozícii, keďže závisí od spôsobu podania v individuálnom prípade.

	Zvýšenie nepriamych finančných nákladov

	Významné zvýšenie nepriamych finančných nákladov sa nepredpokladá. Pri žiadostiach o udelenie súhlasu na citovanie bude potrebné využiť automatizovaný systém na webovom sídle úradu, čo predpokladá prístup k internetu a základné technické vybavenie. Vzhľadom na povahu dotknutej služby sa tento vplyv považuje za marginálny.

	7.2.2 Časový vplyv 

	Zvýšenie času vybavenia požiadavky (popíšte)

	Zvýšenie času vybavenia požiadavky sa nepredpokladá.

	Zníženie času  vybavenia požiadavky (popíšte)

	Predpokladá sa zníženie času potrebného na podanie a administratívne spracovanie žiadosti o udelenie súhlasu na citovanie časti STN alebo TNI, keďže žiadosti sa budú podávať prostredníctvom automatizovaného systému na webovom sídle úradu. Elektronické podanie znižuje potrebu listinnej komunikácie a umožňuje jednotné spracovanie žiadostí. Časová úspora nie je presne kvantifikovaná.

	7.2.3 Ktorá skupina občanov bude predloženým návrhom ovplyvnená? 
Špecifikujte skupinu občanov, ktorá bude návrhom ovplyvnená (napr. držitelia vodičských oprávnení). Aká je  veľkosť tejto skupiny?

	Predloženým návrhom budú ovplyvnené najmä tieto skupiny občanov:
- fyzické osoby, ktoré nevykonávajú podnikateľskú činnosť a individuálne nakupujú STN alebo TNI; veľkosť skupiny sa odhaduje na približne 100 osôb ročne, teda 5 % z priemerného počtu 2 000 odberateľov individuálneho predaja,
- študenti vysokých škôl a pedagogickí zamestnanci vysokých a stredných škôl, ktorí budú môcť využiť zvýhodnený ročný prístup ku všetkým STN a TNI za 10 eur za jeden prístup; počet budúcich používateľov nie je možné vopred kvantifikovať,
- fyzické osoby podávajúce žiadosť o udelenie súhlasu na citovanie časti STN alebo TNI,
- používatelia Vestníka ÚNMS SR v elektronickej podobe.

	7.2.4 Vyplývajú z návrhu pre občana pri vybavení svojej požiadavky nové povinnosti alebo zanikajú už existujúce povinnosti?  

	Nové povinnosti (identifikujte) 

	Pri žiadostiach o udelenie súhlasu na citovanie časti STN alebo TNI vzniká povinnosť podať žiadosť prostredníctvom automatizovaného systému na webovom sídle úradu. Nejde o novú vecnú povinnosť vo vzťahu k obsahu žiadosti, ale o zmenu spôsobu jej podania.

	Zanikajúce povinnosti (identifikujte)

	Neidentifikujú sa zanikajúce povinnosti občana. Návrh však znižuje administratívnu záťaž pri podávaní žiadostí o udelenie súhlasu na citovanie tým, že umožňuje jednotné elektronické podanie prostredníctvom automatizovaného systému. Pri elektronickom Vestníku zároveň odpadá potreba úhrady za jeho poskytnutie v elektronickej podobe.

	7.3 Vplyv na procesy služieb vo verejnej správe

	7.3.1 Ktoré sú dotknuté subjekty verejnej správy? 
Ktoré subjekty verejnej správy sú účastné procesu poskytnutia služby? 

	Dotknutým subjektom verejnej správy je Úrad pre normalizáciu, metrológiu a skúšobníctvo Slovenskej republiky. Na procese poskytovania služieb sa podieľajú najmä vecne príslušné organizačné útvary úradu zabezpečujúce poskytovanie STN, TNI, služby STN-online, Vestníka a vybavovanie žiadostí o udelenie súhlasu na citovanie, ako aj interné IT oddelenie úradu pri prevádzke a správe automatizovaného systému.

	7.3.2 Vyplývajú z návrhu pre orgán verejnej správy pri vybavení požiadavky nové povinnosti alebo zanikajú už existujúce povinnosti?   

	Nové povinnosti (identifikujte)

	Pre ÚNMS SR vzniká potreba vybavovať žiadosti o udelenie súhlasu na citovanie časti STN alebo TNI prostredníctvom automatizovaného webového systému a zabezpečovať jeho prevádzku a administráciu. Automatizovaný systém je plne funkčný, bol vytvorený internými pracovníkmi IT oddelenia ÚNMS SR a o jeho funkčnosť a prevádzku sa priebežne stará IT oddelenie úradu. Z tohto dôvodu sa nepredpokladá potreba dodatočných finančných prostriedkov ani navýšenie počtu zamestnancov.

Pozitívnym procesným vplyvom je zjednodušenie a zrýchlenie administratívneho spracovania žiadostí, jednotná forma podania, zníženie potreby manuálneho triedenia podaní a zlepšenie evidencie žiadostí.

	Zanikajúce povinnosti (identifikujte)

	Zaniká alebo sa významne obmedzuje potreba spracúvať žiadosti o udelenie súhlasu na citovanie podávané nejednotnými spôsobmi mimo automatizovaného systému. Pri elektronickom Vestníku sa zároveň znižuje administratívna záťaž spojená s poskytovaním elektronickej verzie za úhradu.

